Aleksejs Holostovs

Aleksejs Holostovs (dzimis ) ir Latvijas krievu uzņēmējs un politiķis, bijis Saeimas deputāts, pārstāvot partiju "Saskaņa" un apvienību "Saskaņas Centrs".

 Dzīvesgājums 
A. Holostovs studējis Rīgas Aviācijas universitātē, 1999. gadā iegūstot ekonomikas zinātņu bakalaura grādu, kā arī Transporta un sakaru institūtā, iegūstot sociālo zinātņu maģistra grādu vadībzinātnē.

 Politiskā darbība 
Bija partijas "Saskaņa" 2006. gadā dibinātās jaunatnes organizācijas "Patrioti.lv" vadītājs. Iniciēja arī projektu Rīgas Jauniešu dome. 2006. gadā A. Holostovs arī kandidēja 9. Saeimas vēlēšanās no apvienibas "Saskaņas Centrs" saraksta, netika ievēlēts, taču kļuva par Saeimas "Saskaņas" Saeimas deputāta Sergeja Dolgopolova palīgu. 2009. gadā viņš kļuva par 9. Saeimas deputātu, stājoties Eiropas Parlamentā ievēlētā Aleksandra Mirska vietā. 2010. gadā ievēlēts arī 10. Saeimā.

Saeimā strādāja no 2009. līdz 2011. gadam, būdams arī deputātu grupā sadarbībai ar Krievijas parlamentu. Tāpat arī darbojās vairākās Saeimas komisijās: Cilvēktiesību un sabiedrisko lietu komisijā, Pieprasījumu komisijā, Izglītības, kultūras un zinātnes komisijas Sporta apakškomisijā, Ārlietu komisijas Baltijas lietu apakškomisijā. Starp A. Holostova palīgiem darbam Saeimā bija biedri no viņa dibinātās jaunatnes organizācijas "Patrioti.lv" — Mitrofans Slobodjans un Antoņina Ņenaševa.

2011. gadā kandidēja arī 11. Saeimas ārkārtas vēlēšanās, bet netika ievēlēts. No partijas "Saskaņa" A. Holostovs izstājies 2013. gadā.

Balstoties uz KNAB informāciju, A. Holostovs partijai vairāk nekā desmit gadus regulāri veicis ziedojumus.

Medijos A. Holostova vārds izskanēja saistībā ar Vladimiram Putinam veltīta ekociemata izveidošanu, kā arī Krievijas apsūdzību par spiegošanu Latvijas Valsts Drošības dienesta uzdevumā. 2014. gadā izraidīts no Krievijas ar apsūdzībām par spiegošanu Latvijas un ASV labā.

 Skandāli 
 Putinam veltītā ekociemata izveidošana 
2013. gada pavasarī plašsaziņas medijos tika izplatīta ziņa, ka Aleksejs Holostovs Latvijā sāka attīstīt ekociematu tīklu "Blagodat", vienu no ekociematiem, kas atrodas starp Rīgu un Jūrmalu, nosaucot Krievijas prezidenta Vladimira Putina vārdā — "Putinka". Ekociematu tīklu Holostovs plānoja attīstīt kopā ar laulāto, ar ģimenei piederošā uzņēmuma SIA "Vianeta" starpniecību. Balstoties uz Holostova sniegto informāciju, projektā investējuši vietējie Latvijas iedzīvotāji, savukārt interese iegādāties īpašumus nākusi ne tikai no Krievijas, bet arī no Kazahstānas, Ukrainas, Baltkrievijas, kā arī no Latvijas. Tolaik medijiem par ekociematu attīstību un nosaukumu Holostovs pauda: Pēc gada, 2014. gada pavasarī, Putins publiski pateicās par viņam izrādīto godu un medijiem atklāja, ka Holostova veidotajā ekociematā "Putinka" par 50 tūkstošiem eiro ir iegādājies sev zemes gabaliņu.

 Tiek apsūdzēts par spiegošanu un izraidīts no Krievijas 
2014. gada rudenī Aleksejs Holostovs tika izraidīts no Krievijas, balstoties uz Krievijas Federālā drošības dienesta apsūdzību spiegošanā. Krievijas valsts kontrolētajā telekanālā NTV, kur bieži atspoguļoti Krievijas propagandas materiāli, tika apgalvots, ka viņu rīcībā ir videomateriāls ar Holostova interviju Krievijas Federālā drošības dienestam, kurā Holostovs sakot, ka Latvijā esot savervēts ap 2006.—2007. gadu, esot bezizejas situācijā, jo, nepiekrītot sadarboties, Latvijas specdienesti būtu apdraudējuši viņa ģimeni. Holostova izvēlētais segvārds bijis "Glorija”, un viņa uzdevumos esot bijis vākt informāciju par Krievijas iedzīvotāju, arī amatpersonu, neapmierinātību ar valdību un prezidentu Vladimiru Putinu, kā arī par Krievijas Federācijas aizsardzības spējām. Telekanāla NTV sižetā tolaik izskanēja: Kā skaidrots telekanāla NTV sižetā, Holostovam bijuši plaši sakari Krievijas Valsts domes deputātu vidū, ar kuriem viņš bieži ticies, turklāt Krievijā mēdzis viesoties regulāri — reizi trijos mēnešos, tādēļ viņam nācies atskaitīties par katru tikšanās reizi. Būtisku kaitējumu tomēr Holostovs neesot varējis nodarīt, tādēļ Krievijā viņam piemērota tikai izraidīšana no valsts. Pats Holostovs plašsaziņas medijiem paudis izbrīnu par šo apsūdzību un izraidīšanu, apgalvojot, ka par to neko nezinot.

 Atsauces 

 Ārējās saites 

Kategorija:1979. gadā dzimušie
Kategorija:Latvijas politiķi
Kategorija:"Saskaņas" politiķi
Kategorija:9. Saeimas deputāti
Kategorija:10. Saeimas deputāti